登秦郵文遊亭天壁亭長歌
作者：王奕
朝代：宋

paragraphs: 湖天澹澹湖水碧，湖風冉冉湖雲收。
湖白幾頃菰米地，湖汊幾摺蘆花洲。
幾千萬劫走盡夜，三十六鏡磨春秋。
江南狂客歸自魯，騎馿載酒遊文遊。
文遊已落鐘鼓界，斯文喪矣遊人羞。
蚌胎明月吸莘老，鴉背落日悲少游。
東坡雙井化異物，神光奕奕穿斗牛。
文章不逐歲月老，精爽常與天地流。
賞心倘得際美景，薄才自許追前修。
安得老米雞距筆，生綃百疋橫戈矛。
守臺舊卒年九十，頤隠於臍肩過頭。
六十年前邊鄙事，且言且泣氣咽喉。
甚言秦欲帝萬世，據此要地置急郵。
海田陵谷無定在，如今非項亦非劉。
王生感慨重抵掌，驚起一片湖中鷗。
鷗飛沒入翠烟裏，乾坤納納歸雙眸。
何當飛出天壁外，春風吹散眉峰愁。